Kyk Andrea Bocelli se gratis aanlyn PaaskonsertAndrea Bocelli (Foto: Andrea Bocelli/Twitter) Die sanger en liedjieskrywer Andrea Bocelli gaan Sondagaand regstreeks ŉ gratis konsert aanbied. Bocelli gaan ŉ solovertoning lewer in die leë Duomo-katedraal in Milan. Die konsert is spesiaal vir die miljoene mense wêreldwyd wat by die huis moet bly – weg van hul families, kerke en gemeenskappe – as deel van sosiale distansiëring en algehele afsondering tydens die koronavirus-uitbreking. Bocelli gaan ŉ verskeidenheid van liedjies sing soos “Ave Maria” en Mascagni se “Sacta Maria” tydens sy spesiale Paaskonsert, “Bocelli: Music for Hope”. “Dit is nie ŉ vertoning nie. Dit is nie ŉ konsert nie. Dit is net ŉ gebed,” het die operasanger vroeër gesê. Kyk die konsert Sondagaand om 19:00 (Suid-Afrikaanse tyd) op Bocelli se YouTube-kanaal. Dit sal ook later op sy YouTube-blad beskikbaar wees as jy dit Sondagaand misloop.